Skënder Temali

Skënder Temali (Shkodër, 30 korrik 1946 - 17 prill 2021) ka qenë shkrimtar e arsimtar shqiptar. 

 Jeta dhe vepra 
U lind në Shkodër, ku dhe kreu Universitetin “Luigj Gurakuqi”. Për 15 vjet punoi redaktor në shtypin e Radion e Shkodrës, revistën “10 Korriku” dhe për një çerek shekulli mësues i letërsisë dhe drejtues në shkollat e mesme. 

Përfshihet në enciklopedi e përmbledhje të ndryshme letrare. Krijime të tij janë përkthyer në disa gjuhë të huaja. Në vitin 2018 doli vëllimi i tij me tregime në gjuhën malazeze “Këtë dimër nuk ra dëborë”, botim i “Centar za očuvanje i razvoj kulture manjina Crne Gore”.

Si publicist e shkrimtar nderohet me çmime lokale e kombëtare. Në vitin 2001, me tregimin “Këpucët e turpit” në gjuhën italiane, merr çmimin special të jurisë në Konkursin e 7-të Ndërkombëtar të Shoqatës së Shkrimtarëve e Artistëve “Cristalide” të Italisë, mes 462 shkrimtarëve nga shumë shtete të botës. Në vitin 2015 me poemën “Unë, Ballkani dhe Europa”, Lidhja e Shkrimtarëve të Kosovës në manifestimin mbarëkombëtar “Drini poetik” i akordoi çmimin “Adem Demaçi”. Pen Klubi i Malit të Zi e ka nderuar me mirënjohen e tij.

Në vitet 2013-2017 themeloi dhe kryesoi Shoqatën e Shkrimtarëve të Shkodrës, duke përmbledhur e redaktuar tri antologji voluminoze “Pena e Shkodrës” me krijime të anëtarëve. Udhëhoqi mjaft promovime librash dhe qe bashkëpunues në veprimtari të përbashkëta me organizata homologe në Shqipëri, Kosovë, Mal të Zi e Maqedoni.

Që nga viti 1971 botoi 20 vëllime më vete në poezi e prozë. Ka të përfunduar në dorëshkrim romanin “Hotel Univers”, vëllimet me poezi "Vajza që nuk putha" dhe me tregime “Ngjarje në plazhin nudo”, përmbledhjen me novela “Studentja nga Shkodra” si dhe monodramën “Vijmë në këtë botë për t’u gënjyer”.

Vdiq më 17 Prill 2021 pas një beteje me virusin SARS-COV2 (Covid)

 Botime 
 Këngë cigane, – libër me vjersha dhe poema, viti 1971
 Kjo ndodhi në Lis – roman, viti 1982
 Ballo në mbrëmjen e maturës, – tregime e novela, viti 2001
 Ishte një lajthishte – poemë për fëmijë, viti 2002
 Gjuha shqipe – tekst me bashkëautore Mimoza Gjokutaj, viti 2002
 Këpucët e turpit – tregime, viti 2002
 Nesër do të them mirëmëngjes – novelë, viti 2003
 Studentja e Bolonjës – novelë, viti 2004
 Shtëpia pa pasqyra – tregime, viti 2006
 “Askushi” – roman, botuar në gjuhën shqipe në Maqedoni, viti 2006

 Tre shokët – vjersha e poema për fëmijë, viti 2007
 Lirika të hershme dhe te vona – poezi, viti 2010
 Kur vuaj, shkruaj – poezi, viti 2012
 Curriculum Vitae – poezi, viti 2013
 Stina e divorceve – novelë, viti 2014
 Të pathënat, poezi, viti 2016
 Metamorfoza e inxhinier Brunos – tregime të zgjedhura, viti 2016
 Një det pa dallgë s’është det, – aforizma dhe sentenca, viti 2017
 Këtë dimër nuk ra dëborë-tregime në gjuhën malazeze, Pogoricë, 2018.
 Vajza që nuk putha - Poezi, 2019
 S'di të urrej - Poezi, 2021

 Referime 

Kategoria:Njerëz nga Shkodra
Kategoria:Prozatorë shqiptarë
Kategoria:Lindje 1946
Kategoria:Vdekje 2021
Kategoria:Absolventët e Universitetit të Shkodrës